Százmilliárdokat pumpál a kormány Miskolcba
Az összeg jelentős részét az M30-as sztrádára költik el, ami összeköti majd Kassával a várost. Megújul a tapolcai strand és a diósgyőri vár is.
Ipari, idegenforgalmi, közbiztonsági és infrastrukturális fejlesztések valósulnak meg állami forrásból a Modern városok program keretében Miskolcon és térségében, mintegy 327 milliárd forint értékben – közölte Kósa Lajos a diósgyőri várban tartott sajtótájékoztatón, hétfőn.

A megyei jogú városok fejlesztéséért felelős tárca nélküli miniszter elmondta: elkészül Miskolctól a magyar-szlovák határig az M30-as autópálya, ami közvetlen összeköttetést jelent a város és Kassa között, miután Kassától a határig már megépült a sztráda szlovákiai szakasza. A kiemelt fontosságú, 2022-ig elkészülő gyorsforgalmú út kivitelezése 240 milliárd forintba kerül.

Milliárdokat költ majd az állam Miskolcon a tapolcai strand fejlesztésére, a diósgyőri vár rekonstrukciójának folytatására és befejezésére, ipari park kialakítására, intelligens térfigyelő kamerarendszer telepítésére, elkerülő út és közlekedési csomópont megépítésére.

Kriza Ákos (Fidesz-KDNP) polgármester arról szólt, hogy a program rendkívüli stabilitást jelent a megyei jogú városoknak, így Miskolcnak is. A fejlesztések gyakorlatilag átölelik az egész várost. A polgármester kiemelten szólt az oktatásról, a szakképzésről, mert – mint mondta – jól képzett munkaerő kell a program elemeinek végrehajtásához, Miskolc erre is készül.

A közbiztonságról azt mondta: Miskolc biztonságos város, de a kiépítendő, nyolcszáz kamerából álló intelligens térfigyelő-rendszer még inkább azzá teszi.

Kósa kiemelte, a Modern városok programban az országban 250 projektet támogatnak összesen 3500 milliárd forinttal, amiből – tervezésre, projekt-előkészítésre – 600 milliárdot már megkaptak az önkormányzatok. Hozzátette, ez azt jelenti, hogy időarányosan jól áll a program végrehajtása, és miután a 23 megyei jogú város vonzáskörzetében több mint 6 millió ember él, így ezek a beruházások a vidéki Magyarország fejlesztését szolgálják. A tervek szerint valamennyi projekt 2022-ig elkészül. (MTI) 

(Kiemelt kép: MTI Fotó)
kósa lajos